6/2021

Útdráttur

Staðfestur var úrskurður héraðsdóms þar sem L var veitt heimild til að rannsaka efnisinnihald farsíma í eigu X.

Úrskurður Landsréttar

Landsréttardómararnir J-kk-nf S-kk-nf, O-kvk-nf M-kvk-nf A-kvk-nf og R-kvk-nf B-kvk-nf kveða upp úrskurð í máli þessu.

Málsmeðferð og dómkröfur aðila

1

Varnaraðili skaut málinu til Landsréttar með kæru 6. janúar 2021, sem barst réttinum ásamt kærumálsgögnum 7. sama mánaðar. Kærður er úrskurður Héraðsdóms Reykjavíkur 6. janúar 2021 í málinu nr. R- [...]/2021 þar sem sóknaraðila var veitt heimild til að rannsaka efnisinnihald farsíma í eigu varnaraðila sem haldlagður var 4. sama mánaðar. Náði heimildin til leitar og skoðunar þeirra rafrænu gagna sem farsíminn kynni að geyma. Kæruheimild er í g-lið 1. mgr. 192. gr. laga nr. 88/2008 um meðferð sakamála.

2

Sóknaraðili krefst staðfestingar hins kærða úrskurðar.

3

Varnaraðili krefst þess að hinn kærði úrskurður verði felldur úr gildi og að kröfum sóknaraðila verði hafnað.

Niðurstaða

4

Kæra varnaraðila var send Héraðsdómi Reykjavíkur með tölvuskeyti 6. janúar 2021 þar sem fram kom að úrskurður dómstólsins í máli nr. R- [...]/2021 væri kærður í því skyni að fá honum hnekkt. Teldi varnaraðili að úrskurðurinn væri rangur og að ekki væri lagaheimild til að framkvæma hina umkröfðu rannsókn á símtæki hans. Með hliðsjón af 3. mgr. ákvæðis til bráðabirgða X við lög nr. 88/2008, eins og því var breytt með lögum nr. 121/2020, verður kæran þannig fram komin talin fullnægja skilyrðum 2. mgr. 193. gr. sömu laga.

5

Í málinu leikur grunur á brotum gegn ákvæðum 1. mgr. 12. gr., 1.- 5. mgr. 21. gr. og 22. gr., sbr. 1. mgr. 36. gr. vopnalaga nr. 16/1998, sem varða allt að fjögurra ára fangelsi. Varnaraðili hefur við skýrslutöku játað að vera sá sem á umræddu myndbandi skaut úr byssu sem sóknaraðili ætlar að sé skammbyssa. Þá kvaðst hann hvorki vita hver hefði tekið myndbandið né hverjir hefðu afhent sér byssuna.

Samkvæmt 1. mgr. 12. gr. laga nr. 16/1998 má enginn eiga eða nota skotvopn nema að fengnu skotvopnaleyfi. Einnig er kveðið á um það í 1. mgr. 21. gr. laganna að sá sem fari með eða noti skotvopn skuli ætíð gæta fyllstu varúðar og að óheimilt sé að bera skotvopn á almannafæri. Þá er hvorki upplýst í málinu hver eða hverjir voru með varnaraðila umrætt sinn né hvar varnaraðili var þegar hann skaut úr byssunni, en samkvæmt 4. og 5. mgr. 21. gr. laga nr. 16/1998 er óheimilt að hleypa af skoti á almannafæri eða annars staðar þar sem hætta getur stafað af eða á landi annars manns.

Sóknaraðili telur að vegna rannsóknar á ætluðum brotum gegn framangreindum ákvæðum laga nr. 16/1998 sé þörf á rannsókn á efnisinnihaldi farsíma varnaraðila í því skyni að afla frekari upplýsinga um skotvopnið, bera kennsl á alla þá sem sjást á myndbandinu og afla annarra sönnunargagna sem upplýst geta um málið. Með hliðsjón af gögnum málsins og framangreindum röksemdum sem fram koma í beiðni sóknaraðila er fallist á að gögn í farsíma varnaraðila geti varpað ljósi á háttsemi sem varðar fangelsisrefsingu. Með vísan til 1. mgr. 70. gr. laga nr. 88/2008, sem beitt verður með lögjöfnun um rannsókn á efnisinnihaldi raftækja, verður krafa sóknaraðila því tekin til greina.

6

Að framangreindu virtu verður hinn kærði úrskurður staðfestur.

Úrskurðarorð :

Hinn kærði úrskurður er staðfestur.